PMIndiaData/PMIndiaSum huggingface dataset:
പാരാലിമ്പിക് ഗെയിംസിൽ ബാഡ്മിന്റണിൽ വെള്ളി മെഡൽ നേടിയ സുഹാസ് യതിരാജിനെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക് ഗെയിംസിൽ ബാഡ്മിന്റണിൽ വെള്ളി മെഡൽ നേടിയ സുഹാസ് യതിരാജിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "സേവനത്തിന്റെയും കായികരംഗത്തിന്റെയും അതിശയകരമായ സംഗമം! അസാധാരണമായ കായിക പ്രകടന ത്തിലൂടെ സുഹാസ് യതിരാജ് നമ്മുടെ രാജ്യത്തിന്റെ മനസ്സിൽ ഇടം പിടിച്ചു. ബാഡ്മിന്റണിൽ വെള്ളി മെഡൽ നേടിയതിന് അഭിനന്ദനങ്ങൾ. അദ്ദേഹത്തിന്റെ ഭാവി പ്രവർത്തനങ്ങൾക്ക് ആശംസകൾ."
സര്‍ ഛോട്ടു റാം ജിയുടെ ജന്മവാര്‍ഷികദിനത്തില്‍ ശ്രദ്ധാഞ്ജലി അര്‍പ്പിച്ച് പ്രധാനമന്ത്രി

സര്‍ ഛോട്ടു റാം ജിയുടെ ജന്മവാര്‍ഷിക ദിനത്തില്‍ പ്രധാനമന്ത്രി ശ്രീ നരേന്ദ്ര മോദി ശ്രദ്ധാഞ്ജലി അര്‍പ്പിച്ചു. കര്‍ഷകര്‍ക്കുവേണ്ടിയുള്ള അദ്ദേഹത്തിന്റെ സേവനങ്ങള്‍ അനുസ്മരിച്ച പ്രധാനമന്ത്രി , സര്‍ ഛോട്ടു റാം ജി കര്‍ഷകരുടെ അവകാശങ്ങള്‍ക്കായി പോരാടുക മാത്രമല്ല, തൊഴിലാളികളുടെയും സമൂഹത്തിലെ ദുര്‍ബലരുടെയും ചൂഷണത്തിനിരയായവരുടെയും ശബ്ദമായി മാറിയെന്നും പറഞ്ഞു. സമൂഹത്തിന്റെ ഉന്നമനത്തിനായി അദ്ദേഹം നല്‍കിയ സംഭാവന എല്ലായ്‌പ്പോഴും ഓര്‍മിക്കപ്പെടുമെന്നും പ്രധാനമന്ത്രി പറഞ്ഞു.
ഇന്ത്യൻ കൗൺസിൽ ഓഫ് മെഡിക്കൽ റിസർച്ചും  ജർമ്മനിയിലെ ഡി എഫ് ജിയും   തമ്മിൽ ഒപ്പുവച്ച ധാരണാപത്രത്തിന് മന്ത്രിസഭയുടെ  അംഗീകാരം

ഇന്ത്യൻ കൗൺസിൽ ഓഫ് മെഡിക്കൽ റിസർച്ചും ജർമ്മനിയിലെ ഡി എഫ് ജിയും തമ്മിൽ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം അംഗീകാരം നൽകി . ധാരണാപത്രത്തിന്റെ ലക്ഷ്യങ്ങൾ: ടോക്സിക്കോളജി, അവഗണിക്കപ്പെട്ട ഉഷ്ണമേഖലാ രോഗങ്ങൾ , അപൂർവ രോഗങ്ങൾ, പരസ്പര താൽപ്പര്യമുള്ള മറ്റേതെങ്കിലും മേഖലകൾ എന്നിവയുൾപ്പെടെയുള്ള രംഗങ്ങളിലെ വൈദ്യ ശാസ്ത്ര /ആരോഗ്യ ഗവേഷണ മേഖലകളിലെ സഹകരണം. സാമ്പത്തിക പ്രത്യാഘാതങ്ങൾ: ശാസ്ത്ര ഗവേഷണത്തിലും സാങ്കേതിക വികസനത്തിലുമുള്ള സഹകരണത്തിൽ ശാസ്ത്ര ഗവേഷണ പദ്ധതികളുടെ സംയുക്ത ധനസഹായവും ഗവേഷകരുടെ കൈമാറ്റം, സംയുക്ത സെമിനാറുകൾ, സിമ്പോസിയങ്ങൾ , ശില്പശാലകൾ എന്നിവയുടെ ധനസഹായവും ഉയർന്ന ശാസ്ത്രീയ നിലവാരമുള്ളതും ശാസ്ത്രത്തിന്റെ പുരോഗതിക്ക് പ്രയോജനകരവുമായ ശാസ്ത്രീയ വീക്ഷണം. എന്നിവയും ഉൾപ്പെടുന്നു.
‘ജന്‍ജാതീയ ഗൗരവ് ദിവസത്തില്‍ രാജ്യത്തെ ഗിരിവർഗവിഭാഗത്തിന്റെ പൈതൃകത്തില്‍ അഭിമാനിക്കുന്നതും ഗോത്രവർഗവിഭാഗത്തിന്റെ വികസനത്തിനായി പ്രതിജ്ഞയെടുക്കുന്നതും ‘പഞ്ച് പ്രാൺ’ നല്‍കുന്ന ഊർജത്തിന്റെ ഭാഗമാണ്”

ഭഗവാന്‍ ബിര്‍സ മുണ്ഡയുടെയും കോടിക്കണക്കിനു ജന്‍ജാതീയ ധീരരുടെയും സ്വപ്നങ്ങള്‍ സാക്ഷാത്കരിക്കുന്നതിനു 'പഞ്ച് പ്രാൺ' എന്ന ഊർജമുൾക്കൊണ്ടു രാജ്യം മുന്നേറുകയാണെന്നു പ്രധാനമന്ത്രി നരേന്ദ്ര മോദി പറഞ്ഞു. "ജന്‍ജാതീയ ഗൗരവ് ദിവസത്തില്‍ ഗിരിവർഗസമൂഹത്തിന്റെ വികസനത്തിനായുള്ള ദൃഢനിശ്ചയത്തിൽ പങ്കാളികളാകുന്നതും രാജ്യത്തിന്റെ ഗോത്രപൈതൃകത്തില്‍ അഭിമാനം പ്രകടിപ്പിക്കുന്നതും ആ ഊർജത്തിന്റെ ഭാഗമാണ്"- അദ്ദേഹം പറഞ്ഞു. ജന്‍ജാതീയ ഗൗരവ് ദിവസത്തോടനുബന്ധിച്ചു വീഡിയോസന്ദേശത്തിലൂടെ രാജ്യത്തെ അഭിസംബോധനചെയ്യുകയായിരുന്നു പ്രധാനമന്ത്രി. ഭഗവാൻ ബിര്‍സ മുണ്ഡയ്ക്കുശ്രദ്ധാഞ്ജലിയർപ്പിച്ച പ്രധാനമന്ത്രി, നവംബര്‍ 15 ഗോത്രവർഗപാരമ്പര്യം ആഘോഷിക്കാനുള്ള ദിനമാണെന്നും ഭഗവാൻ ബിര്‍സ മുണ്ഡ നമ്മുടെ സ്വാതന്ത്ര്യസമരനായകന്‍ മാത്രമല്ല, നമ്മുടെ ആത്മീയവും സാംസ്കാരികവുമായ ഊർജത്തിന്റെ വാഹകനാണെന്നും പറഞ്ഞു. സ്വാതന്ത്ര്യസമരത്തില്‍ ഗോത്രസമൂഹം നല്‍കിയ സംഭാവനകളെ അനുസ്മരിച്ച പ്രധാനമന്ത്രി, പ്രധാന ഗോത്രപ്രസ്ഥാനങ്ങളെയും സ്വാതന്ത്ര്യത്തിനായുള്ള പോരാട്ടങ്ങളെയും അനുസ്മരിച്ചു. തിൽകാ മാംഝിയുടെ നേതൃത്വത്തിലുള്ള ദാമിന്‍ സംഗ്രാം, ബുദ്ധു ഭഗത്തിന്റെ നേതൃത്വത്തിലുള്ള ലര്‍ക്ക പ്രസ്ഥാനം, സിദ്ധു-കാനു ക്രാന്തി, താനാ ഭഗത് പ്രസ്ഥാനം, വേഗ്ദ ഭീല്‍ പ്രസ്ഥാനം, നായിക്ദ പ്രസ്ഥാനം, സന്ത് ജോറിയ പരമേശ്വറും രൂപ് സിങ് നായകും, ലിംദി ദാഹോദ് പോരാട്ടം, മാൻഗഢിലെ ഗോവിന്ദ് ഗുരുജി, അല്ലൂരി സീതാറാം രാജുവിന്റെ കീഴിലുള്ള രാംപ പ്രസ്ഥാനം എന്നിവ അദ്ദേഹം അനുസ്മരിച്ചു. ഗോത്രവര്‍ഗത്തിന്റെ സംഭാവനകളെ അംഗീകരിക്കുന്നതിനും ആഘോഷിക്കുന്നതിനുമായുള്ള നടപടികള്‍ പ്രധാനമന്ത്രി വിശദീകരിച്ചു. രാജ്യത്തിന്റെ വിവിധ ഭാഗങ്ങളിലുള്ള ഗോത്രമ്യൂസിയങ്ങളെക്കുറിച്ചും ജന്‍ധന്‍, ഗോബര്‍ധന്‍, വന്‍ധന്‍, സ്വയംസഹായസംഘങ്ങള്‍, സ്വച്ഛ് ഭാരത്, പിഎം ആവാസ് യോജന, മാതൃത്വ വന്ദന യോജന, ഗ്രാമീണ്‍ സഡക് യോജന, മൊബൈല്‍ കണക്ടിവിറ്റി, ഏകലവ്യ സ്കൂളുകള്‍, വന ഉല്‍പ്പന്നങ്ങള്‍ക്ക് 90 ശതമാനം താങ്ങുവില, സിക്കിള്‍സെല്‍ അനീമിയ, ഗിരിവർഗ ഗവേഷണസ്ഥാപനങ്ങള്‍, സൗജന്യ കൊറോണ പ്രതിരോധകുത്തിവയ്പ്, ഇന്ദ്രധനുഷ് ദൗത്യം തുടങ്ങിയ പദ്ധതികളെക്കുറിച്ചും അദ്ദേഹം സംസാരിച്ചു. ഗിരിവർഗവിഭാഗത്തിന്റെ ധീരത, സാമൂഹ്യജീവിതം, സമഭാവന എന്നീ ഗുണങ്ങള്‍ പ്രധാനമന്ത്രി ചൂണ്ടിക്കാട്ടി. ''ഈ മഹത്തായ പാരമ്പര്യത്തില്‍നിന്നു പാഠം ഉള്‍ക്കൊണ്ട് ഇന്ത്യ അതിന്റെ ഭാവിക്കു രൂപം നല്‍കേണ്ടതുണ്ട്. ജന്‍ജാതീയ ഗൗരവ് ദിവസം ഇതിനുള്ള അവസരമായി മാറുമെന്ന് എനിക്കുറപ്പുണ്ട്''- പ്രധാനമന്ത്രി ഉപസംഹരിച്ചു. –ND–
പ്രധാനമന്ത്രി ജി-20 യെ അഭിനന്ദിച്ചു

ആഗോള സാമ്പത്തിക സംവിധാനത്തെ കൂടുതല് തുറന്നതും, വഴക്കമുള്ളതും ആക്കിത്തീര്ക്കുന്നതിന് നടത്തിയ വിജയകരമായ ശ്രമങ്ങള്ക്ക് പ്രധാനമന്ത്രി ശ്രീ നരേന്ദ്ര മോദി ജി-20 യെ അഭിനന്ദിച്ചു. ഇന്ത്യാ ഗവണ്മെന്റും, കേന്ദ്ര ബാങ്കും സാമ്പത്തിക, ബാങ്കിങ്ങ് മേഖലയെ കൂടുതല് ശക്തിപ്പെടുത്താന് വേണ്ട നടപടികള് സ്വീകരിച്ചു വരികയാണ്. വികസ്വര രാജ്യങ്ങളിലെ സാമ്പത്തിക സമഗ്രതയ്ക്കും, ബാങ്കിങ് മേഖലയുടെ പ്രവര്ത്തനത്തിനും മൂലധന പരിമിതി ബാധകമാകാതിരിക്കുന്ന കാര്യം ശ്രദ്ധയില് വേണമെന്ന് പ്രധാനമന്ത്രി പറഞ്ഞു. ഫലപ്രദമായ മേല്നോട്ടവും, സാങ്കേതിക വിദ്യയുടെ മികച്ച ഉപയോഗവും മൂലധന ആവശ്യത്തെ കുറയ്ക്കാന് സഹായിക്കും. ബാങ്കിങ് അടിസ്ഥാനരംഗത്തിന്റെ സംരക്ഷണത്തിന് സൈബര് സുരക്ഷ പ്രധാനമാണ്. ഇന്ത്യാ ഗവണ്മെന്റ് അഴിമതിയും കള്ളപ്പണവും വച്ചു പൊറുപ്പിക്കുകയില്ലെന്നും പ്രധാനമന്ത്രി പറഞ്ഞു.
വിവരസാങ്കേതികവിദ്യ, ഇലക്ട്രോണിക്‌സ് എന്നീ മേഖലകളിലെ സഹകരണം പ്രോല്‍സാഹിപ്പിക്കുന്നതിനായി ഇന്ത്യയും ശ്രീലങ്കയുമായി ധാരണാപത്രം ഒപ്പുവെക്കുന്നതു മന്ത്രിസഭ മുമ്പാകെ വിശദീകരിച്ചു

വിവരസാങ്കേതികവിദ്യ, ഇലക്ട്രോണിക്‌സ് എന്നീ മേഖലകളിലെ സഹകരണം പ്രോല്‍സാഹിപ്പിക്കുന്നതിനായി ഇന്ത്യയും ശ്രീലങ്കയുമായി ധാരണാപത്രം ഒപ്പുവെക്കുന്നതു സംബന്ധിച്ച് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. നിയമ, നീതിനിര്‍വഹണ, ഇലക്ട്രോണിക്‌സ്, വിവസാങ്കേതികവിദ്യാ വകുപ്പു മന്ത്രി ശ്രീ. രവിശങ്കര്‍ പ്രസാദ് ശ്രീലങ്ക സന്ദര്‍ശിച്ച അവസരത്തില്‍ 2018 ജനുവരി 15നാണു ധാരണാപത്രം ഒപ്പുവെക്കപ്പെട്ടത്. ഇ-ഭരണം, എം-ഭരണം, ഇ-പൊതുസേവനം ലഭ്യമാക്കല്‍, സൈബര്‍ സുരക്ഷ, സോഫ്റ്റ്‌വെയര്‍ സാങ്കേതികവിദ്യാ പാര്‍ക്കുകള്‍, സ്റ്റാര്‍ട്ടപ്പുകള്‍ക്കായുള്ള സാഹചര്യമൊരുക്കല്‍ എന്നീ മേഖലകളിലെ അടുത്ത സഹകരണത്തിനു വഴിവെക്കുന്നതാണു ധാരണാപത്രം. ഇരു ഭാഗത്തുനിന്നുമുള്ള പ്രതിനിധികള്‍ ഉള്‍പ്പെട്ട ഐ.ടി. ആന്‍ഡ് ഇ. പ്രവര്‍ത്തക ഗ്രൂപ്പ് ആരംഭിച്ച ശേഷമായിരിക്കും ധാരണാപത്രം നടപ്പാക്കുക. ഐ.സി.ടി. മേഖലയില്‍ ബിറ്റുബി, ജിറ്റുജി സഹകരണം ഉഭയകക്ഷിതലത്തില്‍ വര്‍ധിക്കുന്നതിന് ഇതു സഹായകമാകും. പശ്ചാത്തലം: ഉഭയകക്ഷി, മേഖലാതല സഹകരണ ചട്ടക്കൂടുകളിലൂടെ വിവര സാങ്കേതികവിദ്യ, ആശയവിനിമയ സാങ്കേതിക വിദ്യ (ഐ.സി.ടി.) എന്നീ രംഗങ്ങളില്‍ പുതിയതും മുന്‍നിരയിലുള്ളതുമായ മേഖലകളില്‍ രാജ്യാന്തര സഹകരണം സാധ്യമാക്കുന്നതിനുള്ള പ്രവര്‍ത്തനങ്ങള്‍ നടത്തുന്നതിന് ഇലക്ട്രോണിക്‌സ്, വിവരസാങ്കേതിക വിദ്യാ മന്ത്രാലയ(എം.ഇ.ഐ.ടി.വൈ.)ത്തെ ചുമതലപ്പെടുത്തിയിരുന്നു. ഐ.സി.ടി. രംഗത്ത് അടുത്ത സഹകരണം ഉറപ്പാക്കുന്നതിനും വിവരങ്ങള്‍ കൈമാറുന്നതിനുമായി വിവിധ രാജ്യങ്ങളിലെ ബന്ധപ്പെട്ട സംഘടനകളും ഏജന്‍സികളുമായി എം.ഇ.ഐ.ടി.വൈ. ധാരണാപത്രങ്ങളും കരാറുകളും ഒപ്പുവെച്ചിട്ടുമുണ്ട്. ഡിജിറ്റല്‍ ഇന്ത്യ, മെയ്ക്ക് ഇന്‍ ഇന്ത്യ എന്നീ ഇന്ത്യാ ഗവണ്‍മെന്റ് പദ്ധതികളുമായി ബന്ധപ്പെട്ടു കൂടുതല്‍ രാജ്യങ്ങളുമായി മെച്ചപ്പെട്ട സഹകരണം സ്ഥാപിക്കേണ്ടതുണ്ട് എന്നതിനാല്‍ സാങ്കേതികവിദ്യരംഗത്തു താല്‍പര്യമുള്ള കാര്യങ്ങളില്‍ വാണിജ്യാവസരങ്ങള്‍ തേടേണ്ട ആവശ്യകത നിലവിലുണ്ട്. 2015ല്‍ പ്രധാനമന്ത്രി നടത്തിയ ശ്രീലങ്കാ സന്ദര്‍ശനം ഇന്ത്യയുടെ ആദ്യം അയല്‍ക്കാര്‍ എന്ന നയം പരസ്പരം അംഗീകരിക്കാനിട വരുത്തി. സഹകരണം ഐ.ടി. മേഖലയിലേക്കു വ്യാപിപ്പിക്കുന്നതിനായി സജീവമായ സഹകരണത്തിനായുള്ള ചട്ടക്കൂട് രൂപീകരിക്കുന്നതിന് കൊളംബോയിലെ ഇന്ത്യന്‍ മിഷനും വിദേശകാര്യ മന്ത്രാലയവും ഊന്നല്‍ നല്‍കിവരികയാണ്. ഈ ഉദ്ദേശ്യത്തോടെ ഇ-ഭരണം, സൈബര്‍ സുരക്ഷ, ബിറ്റുബി പങ്കാളിത്തം, ഐ.ടി. വിദ്യാഭ്യാസവും ഗവേഷണവും പുതിയ കണ്ടുപിടിത്തങ്ങളും മുതലായവ എന്നീ മേഖലകള്‍ ഉള്‍പ്പെടുന്ന സമഗ്ര ധാരണാപത്രം സംബന്ധിച്ച് എം.ഇ.ഐ.ടി.വൈ. ചര്‍ച്ച നടത്തിയിട്ടുണ്ട്.
ജി.എസ്.ടി. നടപ്പാക്കുന്നതിനു സഹകരിച്ചതിനു സംസ്ഥാന മുഖ്യമന്ത്രിമാര്‍ ഉള്‍പ്പെടെയുള്ളവരോട് കേന്ദ്ര മന്ത്രിസഭ നന്ദി അറിയിച്ചു

ജി.എസ്.ടി. നടപ്പാക്കുന്നതിനു സഹകരിച്ചതിനു സംസ്ഥാന മുഖ്യമന്ത്രിമാര്‍ ഉള്‍പ്പെടെയുള്ളവരെ നന്ദി അറിയിക്കുന്ന പ്രമേയം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം പാസാക്കി. ‘ജി.എസ്.ടി. സ്വതന്ത്ര ഇന്ത്യയിലെ ഏറ്റവും വലിയ നികുതിപരിഷ്‌കാരമാണ്. ഒരു ഫെഡറല്‍ രാഷ്ട്രത്തില്‍ ഒന്നിലധികം നികുതികളും സെസ്സുകളും, നികുതിനിരക്കു വര്‍ധന തുടങ്ങിയവ ഒഴിവാക്കാന്‍ സഹായകമായ സമ്പൂര്‍ണ പരോക്ഷനികുതി പരിഷ്‌കാരമാണ് ഇത്. ഈ ശ്രദ്ധേയമായ മാറ്റം ബിസിനസ് ചെയ്യുന്നത് വളരെ എളുപ്പമാക്കിത്തീര്‍ക്കുകയും ഉപഭോക്താക്കളുടെയും സാധാരണക്കാരുടെയും നികുതിഭാരം കുറയ്ക്കുകയും ചെയ്യും. ദേശീയോദ്ഗ്രഥനത്തിന്റെയും സാമ്പത്തിക ഫെഡറലിസത്തിന്റെയും തിളങ്ങുന്ന ഉദാഹരണമാണ് ജി.എസ്.ടി. ഇന്ത്യയില്‍ ഫെഡറല്‍ ജനാധിപത്യം ഉണ്ടെന്നതിനു തെളിവുമാണ് ഇത്. കേന്ദ്ര ഗവണ്‍മെന്റും എല്ലാ സംസ്ഥാന ഗവണ്‍മെന്റുകളും രാഷ്ട്രീയപ്പാര്‍ട്ടികളും തമ്മിലുള്ള അടുത്ത സഹകരണത്തിലൂടെയാണ് ഇതു യാഥാര്‍ഥ്യമായത്. 2017 ജൂലൈ ഒന്നു മുതല്‍ രാജ്യത്തു ജി.എസ്.ടി. നടപ്പാക്കുന്നതിനു സംസ്ഥാന ഗവണ്‍മെന്റുകളും മുഖ്യമന്ത്രിമാരും സംസ്ഥാന ധനകാര്യ മന്ത്രിമാരും നല്‍കിയ സംഭാവനകള്‍ക്ക് 2017 ജൂണ്‍ 22നു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം നന്ദി പറഞ്ഞു. എല്ലാ മുഖ്യമന്ത്രിമാരെയും ജി.എസ്.ടി. കൗണ്‍സില്‍ അംഗങ്ങളെയും ദേശീയതലത്തിലും സംസ്ഥാനതലങ്ങളിലും അംഗീകാരം നേടിയിട്ടുള്ള രാഷ്ട്രീയപ്പാര്‍ട്ടികളെയും പാര്‍ലമെന്റ് അംഗങ്ങളെയും സംസ്ഥാന നിയമസഭകളിലെ അംഗങ്ങളെയും വ്യാപാര, വ്യവസായ രംഗങ്ങളിലെ അസോസിയേഷനുകള്‍ ഉള്‍പ്പെടെ സമൂഹത്തിലെ എല്ലാ വിഭാഗങ്ങളെയും കേന്ദ്ര മന്ത്രിസഭ നന്ദി അറിയിക്കുന്നു.’
നേപ്പാള്‍ പ്രധാനമന്ത്രി ബഹുമാനപ്പെട്ട ഷേര്‍ ബഹാദൂര്‍ ദ്യൂബയുമായി പ്രധാനമന്ത്രി ടെലഫോണില്‍ ബന്ധപ്പെട്ടു

നേപ്പാള്‍ പ്രധാനമന്ത്രി ഷേര്‍ ബഹാദൂര്‍ ദ്യൂബയുമായി പ്രധാനമന്ത്രി നരേന്ദ്ര മോദി ടെലഫോണില്‍ ബന്ധപ്പെട്ടു. അടുത്തിടെയുണ്ടായ വ്യാപകമായ വെള്ളപ്പൊക്കത്തില്‍ നേപ്പാളില്‍ ജീവഹാനി സംഭവിച്ചതില്‍ അനുശോചനം അറിയിച്ച പ്രധാനമന്ത്രി, ദുരിതാശ്വാസത്തിനായി സാധ്യമായ എല്ലാ സഹായവും വാഗ്ദാനം ചെയ്തു.
പ്രഥമ ഖേലോ ഇന്ത്യ സര്‍വകലാശാല ഗെയിംസ് ഉദ്ഘാടന പ്രഖ്യാപനം പ്രധാനമന്ത്രി നടത്തും

പ്രഥമ ഖേലോ ഇന്ത്യ സര്‍വകലാശാല ഗെയിംസ്2020 ഫെബ്രുവരി 22ന് കട്ടക്കിലെ ജവഹര്‍ലാല്‍നെഹ്‌റു ഇന്‍ഡോര്‍ സ്റ്റേഡിയത്തില്‍ നടക്കുന്ന മെഗാ ഉദ്ഘാടന ചടങ്ങോടെ ആരംഭിക്കും. പ്രധാനമന്ത്രി ശ്രീ നരേന്ദ്ര മോദി വീഡിയോ കോണ്‍ഫറന്‍സ് വഴി ഗെയിംസ് ഉദ്ഘാടനം ചെയ്തതായി പ്രഖ്യാപിക്കും. കേന്ദ്ര ഗവണ്മെന്റ് ഒഡിഷ സംസ്ഥാന ഗവണ്‍മെന്റുമായി ചേര്‍ന്നാണ് ഖേലോ ഇന്ത്യ സര്‍വകലാശാല ഗെയിംസ് സംഘടിപ്പിക്കുന്നത്. 2020 ഫെബ്രുവരി 22 മുതല്‍ മാര്‍ച്ച് ഒന്നുവരെ ഭുവനേശ്വറില്‍ വച്ചാണ് ഗെയിംസ് നടക്കുന്നത്. ഇന്ത്യയില്‍ സര്‍വ്വകലാശാല തലത്തില്‍ നടക്കുന്ന ഏറ്റവും വലിയ മത്സരം ആകും ഇത്. രാജ്യത്തിന്റെ വിവിധ ഭാഗങ്ങളില്‍ നിന്നുള്ള 150 സര്‍വകലാശാലകളില്‍നിന്നുള്ള മൂവായിരത്തി അഞ്ഞൂറോളം അത്ലറ്റുകള്‍ ഗെയിംസില്‍ പങ്കെടുക്കും. അമ്പെയ്ത്ത്, അത്ലറ്റിക്‌സ്, ബോക്‌സിങ,് ഫെന്‍സിങ,് ജൂഡോ, ഭാരോദ്വഹനം, ഗുസ്തി, ബാഡ്മിന്റണ്‍, ബാസ്‌ക്കറ്റ് ബോള്‍, ഫുട്‌ബോള്‍, ഹോക്കി, ടേബിള്‍ ടെന്നീസ് ബോള്‍ എന്നിവയടക്കം 17 വിഭാഗങ്ങളിലായാണ് മല്‍സരങ്ങള്‍ നടക്കുന്നത്. വിദ്യാഭ്യാസത്തിനും കായിക രംഗത്തിനും തുല്യപ്രാധാന്യം നല്‍കി ഖേലോ ഇന്ത്യ സര്‍വകലാശാല ഗെയിംസ്് ഇന്ത്യയിലെ യുവാക്കള്‍ക്കിടയില്‍ സുപ്രധാന മത്സര പരിപാടിയാക്കി മാറ്റുന്നതിനാണ് ലക്ഷ്യമിട്ടിട്ടുള്ളത്. ഇന്ത്യയില്‍ പ്രചാരത്തിലുള്ള എല്ലാ കായിക ഇനങ്ങളും ശക്തിപ്പെടുത്തുന്നതിനും ഇന്ത്യയെ ഒരു മഹത്തായ കായിക രാഷ്ട്രരംഗം ആക്കുന്നതിനു വേണ്ടിയും പ്രധാനമന്ത്രി നരേന്ദ്ര മോദി ആവിഷ്‌കരിച്ച പദ്ധതിയാണ് ഖേലോ ഇന്ത്യ. ഇന്ത്യാ ഗവണ്‍മെന്റ് 2018 ഇന്ത്യ സ്‌കൂള്‍ ഗെയിംസ്, 2019, 2020 വര്‍ഷങ്ങളില്‍ നാഷണല്‍ യൂത്ത് ഗെയിംസ് എന്നിവ വിജയകരമായി സംഘടിപ്പിച്ചിരുന്നു.
അലഹബാദ് ഹൈക്കോടതിയുടെ 150-ാം വാര്‍ഷിക സമാപനച്ചടങ്ങില്‍ പ്രധാനമന്ത്രി പ്രസംഗിച്ചു

അലഹബാദ് ഹൈക്കോടതിയുടെ 150-ാം വാര്‍ഷിക സമാപനച്ചടങ്ങിനെ അഭിസംബോധന ചെയ്തുകൊണ്ട് പ്രധാനമന്ത്രി ശ്രീ. നരേന്ദ്ര മോദി പ്രസംഗിച്ചു. നമ്മുടെ ജുഡീഷ്യറിയെ സംബന്ധിച്ചിടത്തോളം ഒരു തീര്‍ഥാടന കേന്ദ്രത്തിനു തുല്യമാണ് അലഹബാദ് ഹൈക്കോടതിയെന്ന് അദ്ദേഹം പറഞ്ഞു. നിയമരംഗത്തു പ്രവര്‍ത്തിച്ചിരുന്നവര്‍ നമ്മുടെ സ്വാതന്ത്ര്യസമരത്തില്‍ നിര്‍ണായക പങ്കു വഹിച്ചിട്ടുണ്ടെന്നും അവര്‍ നമ്മുടെ ജനങ്ങളെ കൊളോണിയലിസത്തില്‍നിന്നു രക്ഷിച്ചുവെന്നും പ്രധാനമന്ത്രി ചൂണ്ടിക്കാട്ടി. നാം ആഗ്രഹിക്കുന്ന ഇന്ത്യ സൃഷ്ടിക്കാന്‍ സ്വാതന്ത്ര്യത്തിന്റെ 75-ാം വാര്‍ഷികം ആഘോഷിക്കുന്ന 2022 ആകുമ്പോഴേക്കും സാധിക്കണമെന്ന് അദ്ദേഹം ജനങ്ങളോട് ആഹ്വാനം ചെയ്തു. ഇതിനായുള്ള മാര്‍ഗരേഖ ഓരോ പൗരനും തയ്യാറാക്കണമെന്നും പ്രധാനമന്ത്രി പറഞ്ഞു. 2014 മെയ് മുതല്‍ കാലഹരണപ്പെട്ട 1200 നിയമങ്ങള്‍ റദ്ദാക്കിയെന്ന് അദ്ദേഹം വ്യക്തമാക്കി. ഈ നൂറ്റാണ്ടില്‍ സാങ്കേതികവിദ്യയാണു പ്രധാന പങ്ക് വഹിക്കുന്നതെന്നും ജുഡീഷ്യറിയില്‍ ഇതിനുള്ള സാധ്യതകള്‍ ഏറെയാണെന്നും പ്രധാനമന്ത്രി പറഞ്ഞു. സാങ്കേതികവിദ്യക്കു ജുഡീഷ്യറിയെ സഹായിക്കാന്‍ സാധിക്കുന്ന കാര്യങ്ങള്‍ കണ്ടുപിടിക്കാന്‍ സ്റ്റാര്‍ട്ടപ്പുകളോട് ആഹ്വാനം ചെയ്യുകയും ചെയ്തു.
റഷ്യന്‍ വിദേശകാര്യ മന്ത്രി ശ്രീ. സെര്‍ജി ലാവ്‌റോവ് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു

റയ്‌സീന ഡയലോഗിനായി ഇന്ത്യയിലെത്തിയ റഷ്യന്‍ വിദേശകാര്യ മന്ത്രി ശ്രീ. സെര്‍ജി ലാവ്‌റോവ് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. റഷ്യന്‍ പ്രസിഡന്റ് ബഹുമാനപ്പെട്ട ശ്രീ. വ്‌ളാദിമിര്‍ പുടിന്റെ ആശംസകള്‍ വിദേശകാര്യ മന്ത്രി ലാവ്‌റോവ് പ്രധാനമന്ത്രിയെ അറിയിച്ചു. തിരിച്ചും ആശംസകള്‍ നേര്‍ന്ന ശ്രീ. മോദി, പുതുവല്‍സരത്തില്‍ റഷ്യന്‍ ജനതയ്ക്കു സമാധാനവും പുരോഗതിയും ഉണ്ടാവട്ടെ എന്നു പ്രതികരിച്ചു. 2020 ജനുവരി 13നു പ്രസിഡന്റ് പുടിനുമായി ടെലിഫോണില്‍ പല വിഷയങ്ങളും ചര്‍ച്ച ചെയ്തിരുന്നുവെന്നു പ്രധാനമന്ത്രി അനുസ്മരിച്ചു. ഇരു രാജ്യങ്ങളും തമ്മിലുള്ള തന്ത്രപ്രധാനമായ പങ്കാളിത്തത്തില്‍ കഴിഞ്ഞ വര്‍ഷമുണ്ടായ പുരോഗതിയെ കുറിച്ച് അദ്ദേഹം ചൂണ്ടിക്കാട്ടി. 2020 മേയില്‍ വിജയ ദിനത്തിന്റെ 75ാം വാര്‍ഷികാഘോഷ ചടങ്ങില്‍ പങ്കെടുക്കാനും തുടര്‍ന്ന് 2020 ജൂലൈയില്‍ ബ്രിക്‌സ്, എസ്.സി.ഒ. ഉച്ചകോടികളില്‍ സംബന്ധിക്കാനും പ്രധാനമന്ത്രി നടത്തുന്ന റഷ്യാസന്ദര്‍ശനത്തിനായി പ്രസിഡന്റ് പുടിന്‍ പ്രതീക്ഷാപൂര്‍വം കാത്തിരിക്കുകയാണെന്നു റഷ്യന്‍ വിദേശകാര്യ മന്ത്രി ലാവ്‌റോവ് അറിയിച്ചു. ഈ വര്‍ഷം പ്രസിഡന്റ് പുടിനെ ഒന്നിലേറെ തവണ കാണാന്‍ സാധിക്കുന്നതിനെ സ്വാഗതം ചെയ്ത പ്രധാനമന്ത്രി, ഈ വര്‍ഷാവസാനം വാര്‍ഷിക ഉഭയകക്ഷി ഉച്ചകോടിക്കായി ഇന്ത്യയിലെത്തുന്ന പ്രസിഡന്റ് പുടിന് ആതിഥ്യമരുളാന്‍ പ്രതീക്ഷാപൂര്‍വം കാത്തിരിക്കുകയാണെന്നും വ്യക്തമാക്കി. 2019ല്‍ ഇരു രാജ്യങ്ങളും ചേര്‍ന്നു പ്രധാന തീരുമാനങ്ങള്‍ പലതും കൈക്കൊണ്ടിരുന്നു എന്നു ശ്രീ. മോദി ചൂണ്ടിക്കാട്ടി. ഇന്ത്യയും റഷ്യയും തമ്മിലുള്ള തന്ത്രപ്രധാന പങ്കാളിത്തത്തിന്റെ ഇരുപതാം വാര്‍ഷികമായ 2020 അത്തരം തീരുമാനങ്ങള്‍ നടപ്പാക്കപ്പെടുന്ന വര്‍ഷമായി മാറണമെന്ന് അദ്ദേഹം അഭിപ്രായപ്പെട്ടു. പ്രധാന രാജ്യാന്തര, മേഖലാതല പ്രശ്‌നങ്ങളില്‍ റഷ്യക്കുള്ള നിലപാട് വിദേശകാര്യ മന്ത്രി ലാവ്‌റോവ് പ്രധാനമന്ത്രിയോടു വിശദീകരിച്ചു.
ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് പെട്രോളിയം എനര്‍ജി സ്ഥാപിക്കാന്‍ അനുമതി

ആന്ധ്രാപ്രദേശിലെ വിശാഖപട്ടണത്തില്‍ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് പെട്രോളിയം എനര്‍ജി (ഐ.ഐ.പി.ഇ) സ്ഥാപിക്കുന്നതിന് പ്രധാനമന്ത്രി ശ്രീ: നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. പാര്‍ലമെന്റില്‍ പാസാക്കിയിട്ടുള്ള നിയമത്തിന്റെ അടിസ്ഥാനത്തില്‍ ദേശീയപ്രാധാന്യമുള്ള സ്ഥാപനമായിട്ടായിരിക്കും ഇതിന്റെ രൂപീകരണം. ഇന്‍സ്റ്റിറ്റ്യൂട്ടിന് ഭരണഘടനയോടൊപ്പം ഐ.ഐ.ടികളെപ്പോലെ ബിരുദങ്ങള്‍ നല്‍കുന്നതിനുള്ള നിയമപരമായ അധികാരവും ഉണ്ടായിരിക്കും. പെട്രോളിയം ഊര്‍ജ്ജ പഠനമേഖലയിലെ മികവിന്റെ കേന്ദ്രമാക്കി ഇതിനെ മാറ്റുന്നതിന് പുതിയ ഒരു നിയമം കൊണ്ടുവരും. ഐ.ഐ.പി.ഇയുടെ മൂലധന ചെലവുകള്‍ക്കായി 655.46 കോടി രൂപയും അനുവദിച്ചിട്ടുണ്ട്. അതോടൊപ്പം എന്‍ഡോവ്‌മെന്റ് ഫണ്ട് രൂപത്തില്‍ സംഭാവനയായി 200 കോടിയും ലഭിക്കും.( എണ്ണകമ്പനികളില്‍ നിന്നും 200 കോടി കൂടി എന്‍ഡോവ്‌മെന്റ് ഫണ്ടിലെ സംഭാവനയായി ലഭിക്കും) 2014ലെ ആന്ധ്രാപ്രദേശ് രൂപീകരണ നിയമം അനുച്ഛേദം 13-പ്രകാരമായിരിക്കും ഇന്‍സ്റ്റിറ്റ്യൂട്ട് സ്ഥാപിക്കുക. പെട്രോളിയം മേഖലയില്‍ വളര്‍ച്ചയ്ക്ക് വേണ്ട ഗവേഷണ പ്രവര്‍ത്തനങ്ങള്‍ക്കും മറ്റുമായി നൈപുണ്യമുള്ളവരെ ആവശ്യത്തിന് കണ്ടെത്തുന്നതിന് വേണ്ട ഗുണപരവമായ പ്രവര്‍ത്തനമാണ് ഈ സ്ഥാപനംകൊണ്ടുദ്ദേശിക്കുന്നത്. ബന്ധപ്പെട്ട മേഖലയുമായി അടുത്തുകിടക്കുന്നതുകൊണ്ടുതന്നെ ഐ.ഐ.പി.ഇയുടെ പ്രവര്‍ത്തനങ്ങള്‍ക്ക് കൂടുതല്‍ ശക്തിയും കരുത്തും ലഭിക്കും. ഉദാഹരണമായി പറഞ്ഞാല്‍ കെ.ജി-ബെയിസിന്‍, വിശാഖപട്ടണം റിഫൈനറിയും കാക്കിനാഡയില്‍ ആസൂത്രണം ചെയ്തിട്ടുള്ള പെട്രോ കെമിക്കല്‍ കോംപ്ലക്‌സുമൊക്കെ ഇതിന്റെ അടുത്താണ്.
നാടക പ്രതിഭ ഇബ്രാഹിം അല്‍കഴിയുടെ നിര്യാണത്തില്‍ പ്രധാനമന്ത്രി അനുശോചിച്ചു

നാടക പ്രതിഭ ഇബ്രാഹിം അല്‍കഴിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. പ്രധാനമന്ത്രി ട്വീറ്റിലൂടെ വിശദീകരിച്ചു: ‘ഇന്ത്യയില്‍ നാടകം പ്രചരിപ്പിക്കാന്‍ നടത്തിയ പ്രവര്‍ത്തനങ്ങളിലൂടെ ശ്രീ. ഇബ്രാഹിം അല്‍കഴി ഓര്‍ക്കപ്പെടും. കലാ സാംസ്‌കാരിക ലോകത്തിന് അദ്ദേഹം നല്‍കിയ സംഭാവനകള്‍ എണ്ണപ്പെട്ടതാണ്. അദ്ദേഹത്തിന്റെ നിര്യാണം ദുഃഖിപ്പിക്കുന്നു. അദ്ദേഹത്തിന്റെ കുടുംബത്തിന്റെയും സുഹൃത്തുക്കളുടെയും ദുഃഖത്തില്‍ പങ്കുചേരുന്നു. അദ്ദേഹത്തിന്റെ ആത്മാവിന് ശാന്തിയുണ്ടാവട്ടെ.’
സംസ്ഥാനപ്പിറവി ദിനത്തില്‍ രാജസ്ഥാനിലെ ജനങ്ങള്‍ക്ക് പ്രധാനമന്ത്രിയുടെ ആശംസ

സംസ്ഥാനപ്പിറവി ദിനത്തില്‍ രാജസ്ഥാനിലെ ജനങ്ങള്‍ക്ക് പ്രധാനമന്ത്രി ആശംസകള്‍ നേര്‍ന്നു. രാജസ്ഥാനിലെ ജനങ്ങള്‍ അവരുടെ സ്ഥൈര്യം, ധൈര്യം, ശൗര്യം എന്നിവയുടെ പേരില്‍ അറിയപ്പെടുന്നവരാണ്. സംസ്ഥാനം പുരോഗതിയുടെ പാതയില്‍ അനവരതം തുടരട്ടെയെന്ന് ഞാന്‍ പ്രാര്‍ത്ഥിക്കുന്നു, – പ്രധാനമന്ത്രി ശ്രീ.നരേന്ദ്ര മോദി ഒരു സന്ദേശത്തില്‍ പറഞ്ഞു.
വാഷിങ്ടണ്‍ ഡിസിയിലെ ഇന്ത്യന്‍ സമൂഹവുമായി പ്രധാനമന്ത്രി സംവദിച്ചു

വാഷിങ്ടണ്‍ ഡിസിയിലെ ഇന്ത്യന്‍ സമൂഹവുമായി പ്രധാനമന്ത്രി ശ്രീ. നരേന്ദ്ര മോദി സംവദിച്ചു. പുറത്തുള്ള ഇന്ത്യന്‍ വംശജര്‍, ഇന്ത്യയില്‍ നല്ല കാര്യങ്ങള്‍ സംഭവിക്കുമ്പോള്‍ ആഹ്ലാദിക്കുന്നുവെന്നും ഇന്ത്യ ഉയര്‍ച്ച നേടണമെന്ന് ആഗ്രഹിക്കുന്നുവെന്നും പ്രധാനമന്ത്രി പറഞ്ഞു. അമേരിക്കന്‍ സമ്പദ്‌വ്യവസ്ഥയ്ക്ക് ഇന്ത്യന്‍ വംശജര്‍ നല്‍കുന്ന സംഭാവനകളെ അദ്ദേഹം അഭിനന്ദിച്ചു. ഇന്ത്യയിലുള്ള ജനങ്ങള്‍ക്ക് ഇപ്പോള്‍ അവസരങ്ങളും ശരിയായ സാഹചര്യവും ലഭിച്ചുതുടങ്ങിയെന്നും പ്രധാനമന്ത്രി പറഞ്ഞു. ഉടന്‍ തന്നെ ഇന്ത്യയെ മാറ്റിമറിക്കാന്‍ ജനങ്ങള്‍ക്കു സാധിക്കുമെന്ന് അദ്ദേഹം ആത്മവിശ്വാസം പ്രകടിപ്പിച്ചു. കഴിഞ്ഞ മൂന്നു വര്‍ഷത്തിനിടെ കേന്ദ്ര ഗവണ്‍മെന്റിനെതിരെ ഒറ്റ അഴിമതിയാരോപണം പോലും ഉയര്‍ന്നിട്ടില്ലെന്നു പ്രധാനമന്ത്രി ചൂണ്ടിക്കാട്ടി. അഴിമതി കുറച്ചുകൊണ്ടുവരുന്നതില്‍ സാങ്കേതിക വിദ്യക്കുള്ള പങ്കിനെക്കുറിച്ച് അദ്ദേഹം പരാമര്‍ശിച്ചു. നേരിട്ടുള്ള ആനുകൂല്യ വിതരണ പദ്ധതിയുടെ നേട്ടങ്ങള്‍ വിശദീകരിക്കവേ, ഇളവുകള്‍ അര്‍ഹരായവര്‍ക്കു ലഭ്യമാക്കുന്നതിനും ആനുകൂല്യങ്ങള്‍ ഗുണഭോക്താക്കളില്‍ എത്താതെ ചോര്‍ന്നുപോകുന്ന ദുരവസ്ഥ അവസാനിപ്പിക്കുന്നതിനും പദ്ധതി സഹായകമായിട്ടുണ്ടെന്നു പ്രധാനമന്ത്രി പറഞ്ഞു. പാചകവാതക സബ്‌സിഡി ഉപേക്ഷിക്കാന്‍ തയ്യാറായ കുടുംബങ്ങളെ അദ്ദേഹം അഭിനന്ദിച്ചു. അഞ്ചു കോടി ദരിദ്ര കുടുംബങ്ങള്‍ക്കു പാചകവാതക കണക്ഷന്‍ ലഭ്യമാക്കാനുള്ള പദ്ധതി പ്രധാനമന്ത്രി വിശദീകരിച്ചു. ‘വികസിത ഇന്ത്യയെക്കുറിച്ചു ചിന്തിക്കുമ്പോള്‍ ആരോഗ്യപൂര്‍ണമായ ഇന്ത്യയെക്കുറിച്ച്, വിശേഷിച്ച് നല്ല ആരോഗ്യമുള്ള സ്ത്രീകളും കുട്ടികളുമുള്ള ഇന്ത്യയെക്കുറിച്ച്, ആണു ഞാന്‍ ചിന്തിക്കുന്നത്’ എന്ന് അദ്ദേഹം കൂട്ടിച്ചേര്‍ത്തു.
ഇന്ത്യയ്ക്കും ബംഗ്ലാദേശിനുമിടയില്‍  അതിര്‍ത്തി കടന്നുള്ള രണ്ടാമത്തെ പ്രസരണ ഇന്റര്‍ കണക്ഷന്‍ സംവിധാനം ഇരു രാജ്യങ്ങളിലെയും പ്രധാനമന്ത്രിമാര്‍ സംയുക്തമായി ഉദ്ഘാടനം ചെയ്തു.

പ്രധാനമന്ത്രി ശ്രീ. നരേന്ദ്ര മോദിയും ബംഗ്ലാദേശ് പ്രധാനമന്ത്രി ശ്രീമതി ഷെയ്ക്ക് ഹസീനയും ഇന്ന് വീഡിയോ കോണ്‍ഫറന്‍സിംഗിലൂടെ സംയുക്തമായി ഇരു രാജ്യങ്ങളുടെയും അതിര്‍ത്തി കടന്നുള്ള രണ്ടാമത്തെ പ്രസരണ ഇന്റര്‍ കണക്ഷന്‍ സംവിധാനം ഉദ്ഘാടനം ചെയ്തു. ത്രിപുരയിലെ സുര്‍ജ്യയമണി നഗറിനെയും ബംഗ്ലാദേശിലെ ദക്ഷിണ കോമില്ലയെയും ബന്ധിപ്പിക്കുന്നതാണ് ഈ ശൃംഖല. അഗര്‍ത്തലയ്ക്കും ബംഗ്ലാദേശിലെ കോക്‌സ് ബസാറിനും ഇടയില്‍ 10 ജി.ബി. പി.എസ്.ശേഷിയുള്ള ഇന്റര്‍നെറ്റ് കണക്ടിവിറ്റിയ്ക്കുള്ള പ്രത്യേക സംവിധാനവും ഇരു നേതാക്കളും ചേര്‍ന്ന് ഉദ്ഘാടനം ചെയ്തു. തദവസരത്തില്‍ സംസാരിക്കവെ, ഇന്ത്യ -ബംഗ്ലാദേശ് ബന്ധങ്ങളിലെ ഒരു ചരിത്ര മുഹൂര്‍ത്തമാണിതെന്ന് പ്രധാനമന്ത്രി ശ്രീ. നരേന്ദ്ര മോദി വിശേഷിപ്പിച്ചു. ബങ്കബന്ധു ഷെയ്ക്ക് മുജീബുര്‍ റഹ്മാന്‍ ഇന്ത്യയുമായി പങ്കിട്ട ഊഷ്മള ബന്ധങ്ങളെ അദ്ദേഹം അനുസ്മരിച്ചു. ഇരു രാജ്യങ്ങള്‍ക്കുമിടയില്‍ പരസ്പര സഹകരണത്തിന് അടുത്ത കാലത്ത് ഉയര്‍ന്ന് വന്നിട്ടുള്ള വിവിധ വേദികളെ അദ്ദേഹം സ്വാഗതം ചെയ്തു. ബങ്കബന്ധുവിന്റെ ചിന്തകളെയും ദര്‍ശനങ്ങളെയും മുന്നോട്ട് കൊണ്ട് പോയതിന് ബംഗ്‌ളാദേശ് പ്രധാനമന്ത്രി ഷെയ്ക്ക് ഹസീനയെ അദ്ദേഹം പ്രകീര്‍ത്തിച്ചു. രാജ്യത്തിന്റെ കിഴക്കന്‍ ഭാഗത്ത് പുതിയൊരു ഇന്റര്‍നെറ്റ് ഗേറ്റ്‌വേ തുറന്നതില്‍ അങ്ങെയറ്റത്തെ പ്രധാന്യമാണ് താന്‍ നല്‍കുന്നതെന്ന് പറഞ്ഞ പ്രധാനമന്ത്രി , മേഖലയിലെ ആശയ വിനിമയത്തിന് ് ലഭിക്കുന്ന ഈ അഭിവൃദ്ധി വടക്ക് കിഴക്കന്‍ സംസ്ഥാനങ്ങള്‍ക്ക് ഗണ്യമായ സംഭാവന ചെയ്യുമെന്നും പ്രധാനമന്ത്രി പറഞ്ഞു. റോഡ് മാര്‍ഗ്ഗവും ഡിജിറ്റല്‍ കണ്ക്ടിവിറ്റിയിലൂടെയും ഇന്ത്യയ്ക്കും, ബംഗ്‌ളാദേശിനുമിടയില്‍ അടുത്തകാലത്ത് ഉണ്ടായിട്ടുള്ള വര്‍ദ്ധിച്ച ബന്ധത്തെ ശ്രീ. നരേന്ദ്ര മോദി എടുത്തു പറഞ്ഞു. ബങ്കബന്ധു ഉപഗ്രഹം വിക്ഷേപിക്കുന്നതിന് പ്രധാനമന്ത്രി എല്ലാ സഹായവും ബംഗ്‌ളാദേശിന് വാഗ്ദാനം ചെയ്തു. ഇന്നത്തെ ടി-20 ക്രിക്കറ്റ് മാച്ചില്‍ ഇരു രാജ്യങ്ങളുടെയും ടീമുകള്‍ക്ക് പ്രധാനമന്ത്രി ആശംസകള്‍ നേര്‍ന്നു.
ഫാർമസ്യൂട്ടിക്കൽ മേഖലയിലെ ആദ്യ ആഗോള ഇന്നൊവേഷൻ ഉച്ചകോടി പ്രധാനമന്ത്രി ഉദ്ഘാടനം  ചെയ്തു

ഫാർമസ്യൂട്ടിക്കൽ മേഖലയിലെ ആദ്യ ആഗോള ഇന്നൊവേഷൻ ഉച്ചകോടി പ്രധാനമന്ത്രി ശ്രീ നരേന്ദ്ര മോദി ഉദ്ഘാടനം ചെയ്തു. കേന്ദ്രമന്ത്രി ഡോ.മൻസുഖ് മാണ്ഡവ്യ ചടങ്ങിൽ പങ്കെടുത്തു. മഹാമാരി ഫാർമസ്യൂട്ടിക്കൽ മേഖലയെ ശ്രദ്ധയിൽ കൊണ്ടുവന്നെന്ന് സമ്മേളനത്തെ അഭിസംബോധന ചെയ്തുകൊണ്ട് പ്രധാനമന്ത്രി പറഞ്ഞു. ജീവിതശൈലിയോ, മരുന്നുകളോ, മെഡിക്കൽ സാങ്കേതികവിദ്യയോ, വാക്സിനുകളോ ആകട്ടെ, ആരോഗ്യസംരക്ഷണത്തിന്റെ എല്ലാ മേഖലകളും കഴിഞ്ഞ രണ്ട് വർഷമായി ആഗോള ശ്രദ്ധ നേടിയിട്ടുണ്ട്. ഈ സാഹചര്യത്തിൽ ഇന്ത്യൻ ഫാർമസ്യൂട്ടിക്കൽ വ്യവസായവും വെല്ലുവിളി ഉയർത്തിയതായി പ്രധാനമന്ത്രി പറഞ്ഞു. "ഇന്ത്യൻ ഹെൽത്ത് കെയർ മേഖല നേടിയ ആഗോള വിശ്വാസം സമീപകാലത്ത് ഇന്ത്യയെ "ലോകത്തിന്റെ ഫാർമസി" എന്ന് വിളിക്കുന്നതിലേക്ക് നയിച്ചു", ശ്രീ മോദി പറഞ്ഞു. ആരോഗ്യത്തെക്കുറിച്ചുള്ള നമ്മുടെ നിർവചനം ഭൗതികമായ അതിരുകളാൽ പരിമിതപ്പെടുത്തിയിട്ടില്ലെന്ന് പ്രധാനമന്ത്രി വിശദീകരിച്ചു. മുഴുവൻ മനുഷ്യരാശിയുടെയും ക്ഷേമത്തിൽ ഞങ്ങൾ വിശ്വസിക്കുന്നു. കൂടാതെ, കോവിഡ് -19 ആഗോള മഹാമാരിയുടെ സമയത്ത് ഞങ്ങൾ ഈ ആത്മാവിനെ ലോകമെമ്പാടും കാണിച്ചു. പാൻഡെമിക് സമയത്ത്, “മഹാമാരിയുടെ പ്രാരംഭ ഘട്ടത്തിൽ ഞങ്ങൾ 150 ലധികം രാജ്യങ്ങളിലേക്ക് ജീവൻരക്ഷാ മരുന്നുകളും മെഡിക്കൽ ഉപകരണങ്ങളും കയറ്റുമതി ചെയ്തു. ഈ വർഷം 100 രാജ്യങ്ങളിലേക്ക് 65 ദശലക്ഷത്തിലധികം കോവിഡ് വാക്സിനുകൾ ഞങ്ങൾ കയറ്റുമതി ചെയ്തിട്ടുണ്ട്,” പ്രധാനമന്ത്രി അറിയിച്ചു. മരുന്ന് കണ്ടുപിടിത്തത്തിലും നൂതന മെഡിക്കൽ ഉപകരണങ്ങളിലും ഇന്ത്യയെ മുൻനിരയിലാക്കാൻ നൂതനമായ ഒരു ആവാസവ്യവസ്ഥ സൃഷ്ടിക്കാനാണ് വിഭാവനം ചെയ്തിട്ടുള്ളതെന്ന് പ്രധാനമന്ത്രി പറഞ്ഞു. . എല്ലാ പങ്കാളികളുമായും വിപുലമായ കൂടിയാലോചനയുടെ അടിസ്ഥാനത്തിലാണ് നയപരമായ ഇടപെടലുകൾ നടത്തുന്നതെന്നും അദ്ദേഹം പറഞ്ഞു. വ്യവസായത്തെ കൂടുതൽ ഉയരങ്ങളിലെത്തിക്കാൻ കഴിവുള്ള ശാസ്ത്രജ്ഞരുടെയും സാങ്കേതിക വിദഗ്ധരുടെയും വലിയൊരു സംഘം ഇന്ത്യയിലുണ്ടെന്ന് പ്രധാനമന്ത്രി ചൂണ്ടിക്കാട്ടി. " കണ്ടുപിടിത്തങ്ങൾക്കും, ഇന്ത്യയിൽ നിർമ്മിക്കുന്നതിനും" ഈ ശക്തി പ്രയോജനപ്പെടുത്തേണ്ടതുണ്ട്, അദ്ദേഹം കൂട്ടിച്ചേർത്തു. തദ്ദേശീയമായ കഴിവുകൾ വികസിപ്പിക്കുന്നതിന് പ്രധാനമന്ത്രി ഊന്നൽ നൽകി. “ഇന്ന്, ഇന്ത്യയിലെ 1.3 ബില്യൺ ആളുകൾ ഇന്ത്യയെ ആത്മനിർഭർ ആക്കുന്നതിന് സ്വയം ഏറ്റെടുത്തിരിക്കുമ്പോൾ, വാക്സിനുകൾക്കും മരുന്നുകൾക്കുമുള്ള പ്രധാന ചേരുവകളുടെ ആഭ്യന്തര ഉത്പാദനം വർദ്ധിപ്പിക്കുന്നതിനെക്കുറിച്ച് നാം ചിന്തിക്കണം. ഇന്ത്യ കീഴടക്കേണ്ട ഒരു മേഖലയാണിത്”, പ്രധാനമന്ത്രി ആഹ്വാനം ചെയ്തു. “ ഇന്ത്യയിൽ ആശയം സ്വരൂപിക്കുക , ഇന്ത്യയിൽ നവീനാശയങ്ങൾ കൊണ്ട് വരൂ , ഇന്ത്യയിൽ നിർമ്മിക്കൂ , ലോകത്തിനായി നിർമ്മിക്കൂ " എന്നിവയിലേക്ക് പ്രധാനമന്ത്രി പങ്കാളികളെ ക്ഷണിച്ചു. നിങ്ങളുടെ യഥാർത്ഥ ശക്തി കണ്ടെത്തി ലോകത്തെ സേവിക്കുക, അദ്ദേഹം ഉപസംഹരിച്ചു.
ഭഗത് സിംഗ്, രാജ്ഗുരു, സുഖ്‌ദേവ് എന്നിവരുടെ രക്തസാക്ഷിത്വ ദിനത്തില്‍ പ്രധാനമന്ത്രിയുടെ ശ്രദ്ധാഞ്ജലി

ഭഗത് സിംഗ്, രാജ്ഗുരു, സുഖ്‌ദേവ് എന്നിവരുടെ രക്തസാക്ഷിത്വ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അവര്‍ക്ക് ശ്രദ്ധാഞ്ജലി അര്‍പ്പിച്ചു. ‘ഭഗത് സിംഗ്, രാജ്ഗുരു, സുഖ്‌ദേവ് എന്നിവരുടെ രക്തസാക്ഷിത്വം നമ്മുടെ ചരിത്രത്തിലെ ഒരു നിര്‍ണ്ണായക നിമിഷമാണ്. ഈ മൂന്ന് മഹാന്മാരും നമ്മുടെ നാട്ടുകാരാണെന്നത് ഓരോ ഇന്ത്യാക്കാരന്റെയും അഭിമാനമാണ്. തങ്ങളുടെ യുവത്വത്തിന്റെ മൂര്‍ദ്ധന്യത്തില്‍ അവര്‍ തങ്ങളുടെ ജീവന്‍ ബലികഴച്ചത് മറ്റുള്ളവര്‍ക്ക് സ്വാതന്ത്ര്യത്തോടും, അന്തസ്സോടും കൂടിയ ഒരു ജീവിതം നയിക്കാനാണ്,’ പ്രധാനമന്ത്രി പറഞ്ഞു.